AIŠKINAMASIS RAŠTAS

Dėl Molėtų rajono savivaldybės tarybos 2009 m. spalio 22 d. sprendimo Nr. B1-170 „Dėl UAB „Molėtų šiluma” investicijų plano ir investicinio projekto suderinimo” pakeitimo ir 2015-2019 metų investicijų plano suderinimo

**1. Parengto tarybos sprendimo projekto tikslai ir uždaviniai**

Uždaroji akcinė bendrovė „Molėtų šiluma” (toliau – Bendrovė) 2016 m. lapkričio 30 d. raštu Nr. 8-255 „Prašymas dėl investicijų 2015-2019 metams derinimo“ ir 2016 m. gruodžio 13 d. raštu Nr. 8-266 „Prašymas dėl investicijų plano papildymo“, prašo Molėtų rajono savivaldybės tarybos suderinti 2015-2019 metų investicijų planą (toliau - Planas). Planas papildomas investicijomis, kurios buvo atliktos 2015 ir 2016 metais ir planuojamomis investicijomis 2017 - 2019 metų laikotarpiu.

2015 metais Bendrovė vykdė projektą „Šilumos tiekimo trasų projektavimas ir statybos darbai Vilniaus g. ir Amatų g. Molėtuose“, kurio tikslas nutiesti šiluminių trasų atvadus į gyvenamuosius namus Vilniaus g. 49 (trasos ilgis 22,99 m) ir Amatų g. 10 (trasos ilgis 51,33 m). Šių darbų atlikimo rangovo parinkimui buvo vykdoma mažos vertės pirkimo procedūra Centrinėje viešųjų pirkimų informacinėje sistemoje (toliau – CVPIS). Vadovaujantis šio pirkimo rezultatais nustatyta investicijų apimtis Eur bei sudaryta darbų rangos sutartis su UAB „Alvora“ šiluminių trasų įrengimui. Darbai atlikti 2015 m. gegužės – rugpjūčio mėn. Šilumos tiekimo trasų įrengimo darbai buvo vykdomi Bendrovės lėšomis. 2016m.bendrovė pirko lengvąjį automobilį „Škoda Oktavia“. Automobilis kainavo 9900 Eur. Šiuo metu eksploatuojamas lengvasis automobilis „Hyundai Accent“ yra pirktas 2001 metais, beveik susidėvėjęs. Automobilio pirkimui panaudotos sukauptos amortizacinių atskaitymų lėšos.

Šios investicijos teikiamos derinti vadovaujantis Energetikos įmonių investicijų vertinimo ir derinimo valstybinėje kainų ir energetikos kontrolės komisijoje tvarkos aprašo, patvirtinto Valstybinės kainų ir energetikos kontrolės komisijos (toliau – Komisija) 2015 m. balandžio 17 d. nutarimu Nr. O3-252, 46 punktu, kuris reglamentuoja, kad „šilumos tiekimo įmonių Komisijai teikiamos derinti investicijų bei teikiamų derinti faktinių investicijų temos (pavadinimai) turi būti su savivaldybių tarybomis suderinto investicijų plano dalis“.

Taip pat teikiamos suderinti planuojamos investicijos 2017 – 2019 metų naujos bazinės šilumos kainos galiojimo laikotarpiui:

Lėšų poreikis 2017 – 2019 metų investicijoms

|  |  |  |
| --- | --- | --- |
| Eil. Nr. | Pavadinimas | Investicijų vertė, Eur |
| 1. | Šilumos apskaitos prietaisai | 9000 |
| 2. | Spausdinimo aparatas | 3000 |
| 3. | Lengvasis krovininis automobilis | 10000 |
| 4. | Apsaugos signalizacijų įrengimas Naujasodžio ir Giedraičių katilinėse | 4000 |
|  | Iš viso | 26000 |

Visos planuojamos 2017-2019 metų investicijos bus atliktos iš Bendrovės lėšų.

Parengto projekto tikslas – papildyti UAB „Molėtų šiluma“ investicijų planą ir suderinti papildytą 2015-2019 m. investicijų planą.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 30 punktas, 16 straipsnio 4 dalis, 18 straipsnio 1 dalis;

Lietuvos Respublikos šilumos ūkio įstatymo 35 straipsnis;

Šilumos tiekėjų investicijų planų derinimo tvarkos aprašo, patvirtinto Molėtų rajono savivaldybės tarybos 2009 m. vasario 26 d. sprendimu Nr. B1-48 „Dėl Šilumos tiekėjų investicijų planų derinimo tvarkos aprašo patvirtinimo“, 10 punktas.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Šilumos tiekimo įmonių investicinių planų suderinimas su rajono taryba yra privalomas pagal jų veiklą reglamentuojančius teisės aktus, todėl priėmus sprendimą Bendrovė galės tinkamai apskaityti 2015 ir 2016 metų investicijas ir įgyvendinti planuojamus 2017-2019 metų investicijų projektus.

**4. Priemonės sprendimui įgyvendinti**

Priimto sprendimo vykdymas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Nėra.

**6. Vykdytojai, įvykdymo terminai**

Uždaroji akcinė bendrovė „Molėtų šiluma”.